O‘zbekistonda yillik inflyatsiya darajasi sentabr oyida 11,7 foizni tashkil etdi

O‘zbekistonda sentabr oyida yillik inflyatsiya darajasi 11,7 foizni tashkil etdi. Bu haqda Markaziy bank boshqaruvining 22-oktabr kuni o‘tkazilgan yig‘ilishda bank raisi Mamarizo Nurmurodov ma’lum qildi.

“Bizning kuzatuvlarimiz va Statistika qo‘mitasining ma’lumotlari joriy yil sentabr oyida yillik inflyatsiya darajasi 11,7 foizni tashkil etganini tasdiqladi. Biz kutayotgan prognoz darajasidan pastroq ham bo‘ldi. Biroq iqtisodiyotda ayrim inflyatsion xatarlar saqlanib qolayotgani bizni ma’lum jihatdan tashvishga soladi.
Karantin cheklovlari bekor qilinganidan keyin yalpi iste’mol talabi tiklanib borayotganini hammamiz ko‘ryapmiz. Bu iqtisodiy o‘sishni ta’minlash uchun zarur holat”, — degan Mamarizo Nurmurodov.
Uning so‘zlariga ko‘ra, 2020-yil sentabr oyida inflyatsiya sur’atlari avgustdagiga nisbatan tezlashgan. Inflyatsiya tezlashishi, asosan, karantin cheklovlari bekor qilinganidan so‘ng yalpi talabning tiklanishi, mavsumiy omillar va ayrim asosiy tovarlar narxlarining o‘sishi bilan bog‘liq bo‘ldi.
Meva va sabzavotlar narxlarining yillik o‘sishi sentabr oyida 13,9 foizni tashkil etdi. Bazaviy inflyatsiya darajasi esa, aksincha, pasayuvchi tendensiyaga ega bo‘ldi va yillik 11,9 foizgacha pasaydi.
Sentabr oyining so‘nggi o‘n kunligi hamda oktabr oyida ayrim turdagi oziq-ovqat mahsulotlari narxlarining (shakar — 19,9 foizga, kungaboqar yog‘i — 17,9 foizga, un — 2,6 foizga) o‘sishi sezilarli darajada tezlashdi. Bu o‘z navbatida taklif omillarini tartibga solish bo‘yicha choralar ishlab chiqish, xususan, tovarlar bozorida raqobatni rivojlantirish hamda asosiy oziq-ovqat mahsulotlarining jahon bozorlaridagi narxlari va mahalliy narxlar o‘rtasidagi nomutanosibliklarni bartaraf etish zaruriyatini yuzaga keltiradi.
Bu borada amalga oshiriladigan chora-tadbirlarni inobatga olib, inflyatsiyani oshiruvchi ushbu omillarning ta’siri qisqa muddatli xarakterga ega bo‘lishi hamda uzoq muddatli inflyatsiya trendiga sezilarli ta’sir ko‘rsatmasligi kutilmoqda.
Aholi va tadbirkorlik subyektlarining inflyatsion kutilmalari joriy yilning avgust oyiga nisbatan sezilarli o‘zgarishlarsiz qoldi. Shu bilan birga, sezilgan inflyatsiya darajasi va inflyatsion kutilmalar amaldagi inflyatsiyaga nisbatan yuqori darajada saqlanib qolmoqda.
O‘tkazilgan so‘rovlar natijalariga ko‘ra, respondentlar kelgusi oylarda narxlarning oshishini, birinchi navbatda, pandemiya ta’siri, monopol tovar va xizmatlar narxlarining qimmatlashishi hamda raqobat muhitining yomonlashuvi bilan izohlamoqda.